Агенцијата за заштита на правото на слободен пристап до информациите од јавен карактер согласно член 109 став 5од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Ѓ. И. од Скопјеподнесена против Решението на Министерството образование и наука, по предметот Барање за пристап до информации од јавен карактер, на 06.11.2024 година го донесе следното

**Р Е Ш Е Н И Е**

1.Жалбата изјавена одЃ. И. од Скопје поднесена против Решението на Министерството образование и наука бр.03-9504/2 од 01.10.2024 година, заведена во Агенцијата под бр.08-302 на 25.10.2024 година, по предметот Барање за пристап до информации од јавен карактер**, СЕ ОДБИВА како неоснована**.

**2.СЕ ПОТВРДУВА** Решението на Имателот на информација бр.03-9504/2 од 01.10.2024 година.

**О Б Р А З Л О Ж Е Н И Е**

## Ѓ. И. од Скопје, како што е наведено во Жалбата, на 16.09.2024 година по електронски пат поднел Барање за пристап до информации од јавен карактер до Министерството образование и наука, со кое побарал преку пошта да му се достави фотокопија од следната информација:

„Од секторот за еквиваленција и нострификација за високо образование при МОН, барам за професор д-р И. Б., ректор на УИНТ “Св.Апостол Павле, добиена е нострификација со Решение бр.09-9051/2 од 15.11.2007 година, издадено од Одделението за еквиваленција и нострификација за високо образование во МОН е извршено признавање на дипломата за завршени докторски студии и стекнат научен степен Доктор по правни науки, издадено од Централниот Европски Универзитет во Будимпешта, Република Унгарија, извршено е признавање на диплома за докторски студии без доставен доказ за магистер...Барам: По кој основ, Сектор за еквиваленција и нострификација/Одделение за еквиваленција и нострификација за високо образование при МОН, ја нострифицирал докторските студии стекнат научен степен Доктор по правни науки, издадено од Централниот Европски Универзитет во Будимпешта, Република Унгарија, која не е испочитувана процедурата магистерски студии издадено Решение бр.09-9051/2 од 15.11.2007 година, од Вашето одделение?“.

Имателот на информации, постапувајќи по наведеното Барање донел Решение бр.03-9504/2 од 01.10.2024 година со кое Барањето за слободен пристап до информации од јавен карактер “се прифаќа“. Во образложението на Решението е наведено: “...Министерството за образование и наука Ве известува дека Одлуката за признавање на восокообразовна квалификација стекната во странство е донесена врз основа на Закон за високо образование (“Службен весник на РМ“ бр.66/00, 49/03 и 51/07) и Правилникот за начинот и постапката за еквиваленција и признавање на странските високообразовни квалификации 9“Службен весник на РСМ“ бр.65/07) врз основа на член 3, 6 и 7“.

Незадоволен од донесеното Решение, Барателот на информации, преку Министерството за образование и наука, на 25.10.2024 година, во законски предвидениот рок поднесе Жалба до Агенцијата, заведена под бр.08-302, а вокоја е наведено дека: “...Незадоволен од добиеното Решение и образложението, добиено од лицата кои го подготвиле одобриле ...истото е нејасно, нецелосно од конкретното мое барање .... задолжително е доставување на диплома на магистерски студии, кој И. Б. не ја доставил, бидејќи ја немал, за да може да се изврши нострификација на дипломата за завршени докторски студии...“.

На 04.11.2024 година, Имателот на информации преку електронска пошта до Агенцијата достави Одговор на Жалба бр.03-9504/4 од 30.10.2024 година, а во архивата на Агенцијата заведен под бр.08-302. Во Одговорот на Жалба е наведено: “...Министерството за образование и наука Ве известува за следново: Согласно член 3 од Правилникот за начинот и постапката за еквиваленција и признавање на странските високообразовни квалификации и потребната документација (“Службен весник на Република Македонија“ бр.65/2007) кон барањето за еквиваленција односно признавање на странската високообразовна квалификација се приложуваат следниве документи: странска високообразовна диплома во оригинал и еден судски превод на македонски јазик и неговото кирилично писмо заверен кај нотар; фотокопија на високообразовната диплома; оригинален предмет на положените испити, индекс или транскрипт и еден судски превод на македонски јазик и неговото кирилично писмо заверен кај нотар; фотокопија за претходно завршено образование; додаток на диплома, во оригинал и еден судски превод на македонски јазик (доколку располага); студиска програма на високообразовната институција која ја издала дипломата или цертификато; магистерски труд или докторска дисертација; своерачно потпишана изјава дека носителот на странскиот е подносител на барањето, како и изјава дека поднесениот документ е валиден, издаден од наведената институција дека не е преправен на никаков начин и со никаква цел.......Одлуката за признавање на високообразовната квалификација на на И. Б. е донесена врз основа на Законот за високо образование (“Службен весник на РМ“ бр. 64/00, 49/03 и 51/07), и Правилникот за начинот и постапката за еквиваленција и признавање на странските високообразовни квалификации и потребната документација....Кон барањето за признавање на странска високообразовна квалификација бр.09-9051/1 од 09.11.2007 година и изјава, диплома за докторски студии издадена од Централниот Европски Универзитет (заверена со спостил печат), носителот на високообразовниотдокумент И. Б. уредно има приложено и фотокопија од диплома за завршени магистерски студии издадена од Централниот Европски Универзитет.... и потребната документација која Ви ја доставуваме во прилог на дописот“.

Во прилог ја достави во фотокопија дипломата за завршени магистерски студии на Иван Бимбиловски и сите списи во врска со предметот.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението** бр.03-9504/2 од 01.10.2024 година**на Имателот на информации го потврди**, поради следното:

Агенцијата утврди дека Имателот на информации постапил по Барањето за пристап до информации од јавен карактер со тоа што донел правилно и врз закон засновано Решение со кое му одговорил на барањето за слободен пристап до информации од јавен карактер на Барателот.

Што се однесува до наводите на Барателот дека: “ .. задолжително е доставување на диплома на магистерски студии, кој Иван Бимбилоски не ја доставил...“, Агенцијата му укажува на Барателот дека, во конкретниот случај, видно од доставените списи од страна на Имателот на информации, Имателот на информации постапил по Барањето на барателот и му одговорил на поднесеното Барање, а како доказ го приложува и документот за кој Барателот во Жалбата тврди дека „...диплома за магистерски студии И. Б....ја немал...“.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

.